***clip_image002*Oversikt aktuelle saker til årsmøtet Rykkinn og Kolsås partiavdeling**

**22. januar 2020 kl 19 på Kolsås seniorsenter.**

1. **Trafikksikkerhet ved Kolsås stasjon.** Styret gjentar her sitt forslag fra 2017, 2018 og 2019 siden det ikke har skjedd noe i sakens anledning:

Rykkinn og Kolsås partiavdeling er fremdeles bekymret for trafikksikkerheten for fotgjengere ved Kolsås stasjon, til tross for trafikklyset. Saken har vært tatt opp ved flere ganger både i kommunen og fylket. Det er stor fare for ulykker. Fotgjengerovergangen fra busslommen over Brynsveien til Kolsås stasjon kommer veldig bardus på bilistene. Det må lages fotgjengerfelt for dem som skal gå fra T-banen og bort til stoppestedet for bussene retning Rykkinn. Andre avbøtende tiltak må også vurderes. Bærum Arbeiderparti følger opp saken.

1. **Jordmorsituasjonen i Bærum.** Forslag fra Kari Seljelid, støttet av styret:

Det er framkommet tydelig informasjon fra Jordmorforeningen at de er for få til å klare sine oppgaver. Kommunen har 5,8 årsverk. Kolsås og Eiksmarka helsestasjon har lav bemanning av jordmødre selv om avtaler kan inngås her. De klarer ikke å rekke over alle hjemmebesøkene av nybakte mødre rett etter hjemkomst slik Helsedirektoratet tilrår.

Årsmøtet i Bærum Arbeiderparti støtter jordmødrenes sak. Budsjettene må økes slik at det kan ansettes flere jordmødre. Det oppfordres til at jordmødrene kan være på tilbudssiden og selv ta kontakt med mødrene om hjemmebesøk. Alle helsestasjonene må ha tilstrekkelig bemanning av jordmødre. Kolsås er en stor helsestasjon etter sammenslåinger, så der må situasjonen absolutt bedres. Kommunestyregruppa må følge opp saken.

1. **Rasfare ved Kolsåstoppen** Forslag fra Roar Snedkerud**,** støttet av styret.

I oktober 2019 gikk det et større ras mellom nordre og søndre Kolsåstopp rett ved Åsbråtan. Raset gikk i tilknytning til en mye brukt tursti fra Åsbråtan og opp til Kolsåstoppene. Turstien er fortsatt stengt av brannvesenet. Kommunen har i et intervju med Budstikka i desember 2010 uttalt at den ikke vil engasjerer seg aktivt i saken og overlater til grunneier og Bærum Turlag å treffe eventuelle tiltak.

Det går ved jevne mellomrom ras i området mellom søndre Kolsåstoppen og mot Bærums Verk. Det er derfor bygget en voll mellom fjellveggen og Åsbråtan for å beskytte bebyggelsen i Løkenhavna og delvis for Åsbråtan for ras. Vollen er ikke bygget helt forbi Åsbråtan og var ikke til beskyttelse for nabolaget da raset gikk.

Bærum Arbeiderparti er overrasket over at Bærum kommune ikke viser større engasjement i saken. Det er ikke tilfredsstillende at en liten lapp fra Bærum Turlag som varsler om fare for ras er eneste aktive informasjon for turgåere i området. Kommunen bør derfor gå nøyere igjennom rastiltakene for dette området og i samarbeid med grunneier forlenge beskyttelsesvollen i området. Bærum kommune bør også ta et aktivt initiativ for å få ryddet i rasområdet slik at den gamle turstien på nytt blir tilgjengelig. Det er også svært mange som benytter området for klatring. Kommunestyregruppa bes ta initiativ til at kommunen engasjerer seg i saken.

1. **Innkomne forslag fra medlem Olaf Ivarsson Andenæs:**

1: Skolebibliotekarene er under press, er visst vedtatt 10% kutt neste budsjettår.

Forslag til Årsmøtet: Bærum Arbeiderparti vil fortsatt støtte skolebibliotekene og skolebibliotekarene. Aps forslag under HP-behandlingen om støtte til skolebibliotekarene må følges opp videre. Skolebibliotekene spiller en stor rolle i utvikling av elevenes læring og gode lesevaner.   
2: Vaktmestere til skolebygg og andre offentlige bygg. Vi bygger nye bygg til milliarder av kroner, men vedlikeholdet av de nye skolene fungerer dårlig. Hos oss gjelder det særlig nye Levre skole.

Forslag til årsmøtet: Bærum Arbeiderparti vil jobbe for gode vedlikeholdsrutiner og vedlikehold av offentlige bygg. Bedre vaktmestertilbud ved skolene er viktig. Store skoler kan trenge egen vaktmester som kan betjene både ventilasjonsanlegg og systemer for oppvarming i tillegg til andre forefallende oppgaver.

1. **Innsamling farlig avfall, de røde boksene.** Forslag fra Toril Marthinsen, støttet av styret.

Henteordning av de røde boksene for farlig avfall i mindre omfang savnes. Arbeiderpartiet må jobbe for forbedringer på dette felt. Det er for tungvint at hver i sær skal kjøre på Isi med boksen sin. I Asker kommune hentes boksene og byttes med tomme.

Forslag: Bærum Arbeiderparti foreslår at Bærum kommune utreder gode løsninger for flere tømmepunkter, men aller helst henteordninger av de røde boksene. Det vil motivere flere til å bruke dem og kaste farlig avfall riktig.

1. **Mange elever risikerer skolebytte nummer 5 og 6 på Rykkinn.** Forslag fra styret.

Jfr. oppslag i Budstikka 6. januar. Sjuendeklassingene på Rykkinnskole har holdt til i fire ulike skolebygg – hittil. Nå risikerer de to skolebytter. Foreldre reiser spørsmål om hvor mange ganger må ett årskull bytte skole i løpet av sin 10-årige skolegang? 275 foreldre har signert protest mot at elever fra Rykkinn, særlig 2007-kullet skal busses til Bærums Verk når bygging av nye Eineåsen skole starter. De er redd det vil skape uro og rotløshet. Foreldrene ber kommuneledelsen innstendig om at Rykkinn-elevene må få gå i paviljonger på Belsettomten mens nye Eineåsen skole bygges på Gommerud. Paviljonger på Belset gjør det mulig for alle Eineåsenelevene å være på samme sted i ungdomsskoletiden.

**Forslag til årsmøtet**: Bærum Arbeiderparti vil støtte henvendelse fra Rykkinnforeldrene. Bærum kommune bes vurdere løsning med paviljonger ved Belset skole som alternativ under byggeperioden av ny Eineåsen skole.

1. **Det grønne skiftet: Forslag fra Kjell Karlsen, fremlegges uten vedtak i styret.**

Skiftet fra fossil energi og over til fornybar energi er i gang. Norge er i en meget heldig posisjon, da nesten 99% av strømmen vår er fornybar. Vi har også et stort potensial for å bygge ut både sol og vindkraft, men spesielt utbyggingen av vindkraftverk støter på økende motstand fra folk som vil verne uberørt natur.

Ett alternativ for å sikre økt forsyning av ren energi, med andre ord forurensingsfri energi, er å satse på kjernekraft. I det valget vi nå står overfor, at den globale temperaturen stiger med 2-3 grader innen 2050 på grunn av fortsatt drift i verdens kullkraftverk, eller å gå over til kjernekraft og få en drastisk reduksjon i klimautslippene og dermed global temperatur, synes vi at kjernekraft er et svært godt alternativ.

Vi kjenner også til argumentene mot kjernekraft. Argumentene om risikoen ved lagring av atomavfallet og driften av verkene, blir imidlertid ubetydelige satt opp mot faren ved at co2-innholdet i atmosfæren stadig øker. Satt på spissen: Hva er verst, et økt co-2 innhold i lufta og økt temperatur de nærmeste 30-40 år, eller at kjernefysisk avfall eventuelt lekker ut om 3000-4000 år?

Merknad fra Kari Seljelid: Skulle forslaget få støtte for oversendelse på årsmøtet 22.01, bør det gjelde en eventuell vurdering av utfordringer og muligheter.

Velkommen til årsmøte!

***clip_image002Rykkinn og Kolsås partiavdeling***

***av Bærum Arbeiderparti***

For styret i Rykkinn og Kolsås partiavdeling, **Kari Seljelid** leder